‘หมอเสริฐ’เมินตั้งโต๊ะซื้อBGH
&#8220;หมอเสริฐ&#8221; อ้อน ก.ล.ต. ขอยกเว้นการทำเทนเดอร์ออฟเฟอร์ อ้าง 3 กลุ่มการบิน ไม่ใช่กลุ่มเดียวกับตัวเอง
12 ต.ค. 2555

“หมอเสริฐ” อ้อน ก.ล.ต. ขอยกเว้นการทำเทนเดอร์ออฟเฟอร์ อ้าง 3 กลุ่มการบิน ไม่ใช่กลุ่มเดียวกับตัวเอง
นพ.ปราเสริฐ ปราสาททองโอสถ ประธานคณะผู้บริหารและกรรมการผู้อำนวยการ บริษัท กรุงเทพดุสิตเวชการ (BGH) รายงานตลาดหลักทรัพย์ ว่า วันที่ 10 ต.ค.ที่ผ่านมา มีรายการซื้อขายหุ้น BGH ในกระดานซื้อขายรายใหญ่ (บิ๊กล็อต) จำนวนรวม 264,544, 932 หุ้น หรือคิดเป็น 17.12% นั้น มีผลต่อการบริหาร โดยบริษัทยังคงมีนโยบายการบริหารและดำเนินงานตามเดิม ไม่มีการเปลี่ยนแปลงโครงสร้างการบริหารงานในบริษัทแต่อย่างใด 
นอกจากนี้ รายการบิ๊กล็อตไม่เข้าข่ายทำให้ผู้ซื้อหุ้นต้องทำคำเสนอซื้อหุ้น (เทนเดอร์ออฟเฟอร์) BGH 
นพ.ปราเสริฐ ได้ร่วมทำบิ๊กล็อตครั้งนี้ด้วย ทำให้สัดส่วนการถือหุ้นเพิ่มขึ้น จากการรายงานการเปลี่ยนแปลงโครงสร้างการถือหุ้นของผู้ถือหุ้นใหญ่บางราย ดังนี้
กลุ่ม นพ.ปราเสริฐ ถือหุ้นก่อนทำรายการ 202.72 ล้านหุ้น คิดเป็น 13.1% หลังทำรายการ 294.87 ล้านหุ้น หรือ 19.1% โดยมีหุ้นเพิ่มขึ้น 92.15 ล้านหุ้น หรือ 6% นางวัลลีย์ ปราสาททองโอสถ ภรรยา นพ.ปราเสริฐ ถือหุ้นก่อนและหลัง 5 แสนหุ้น หรือ 0.0% 
กลุ่มบริษัท การบินกรุงเทพ ถือหุ้นก่อนทำรายการ 104.93 ล้านหุ้น หรือ 6.8% หลังทำรายการถือหุ้น 113.51 ล้านหุ้น คิดเป็น 7.3% โดยมีหุ้นเพิ่ม 8.58 ล้านหุ้น หรือ 0.5% บริษัท บางกอกแอร์เวย์สโฮลดิ้ง ก่อนหลัง มีหุ้น 17 ล้านหุ้น หรือคิดเป็น 1.1% 
บริษัท ครัวการบินกรุงเทพ ก่อนหลัง ไม่เปลี่ยนแปลง คือ 7 หมื่น หุ้น รวมการถือหุ้นของ 3 บริษัทก่อนทำรายการ 122.08 ล้านหุ้น หรือ 7.9% หลังทำรายการ 130.58 ล้านหุ้น โดยได้หุ้นเพิ่มมา 8.58 ล้านหุ้น หรือ 0.5% 
ทั้งนี้ 3 บริษัทเป็นกลุ่มเดียวกันตามมาตรา 258 พ.ร.บ.หลักทรัพย์และตลาดหลักทรัพย์ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต) กล่าวว่า นพ.ปราเสริฐ ได้ขอผ่อนกันการทำเทนเดอร์ออฟเฟอร์ โดยให้เหตุผลว่า นพ.ปราเสริฐและภรรยา ถือหุ้นรวมกัน 19.1% และ 3 บริษัทถือเป็นกลุ่มเดียวกัน แต่ไม่ใช่กลุ่มเดียวกับของ นพ.ปราเสริฐแล้ว 
ดังนั้น จากข้อมูลของกระทรวงพาณิชย์ พบว่า นพ.ปราเสริฐ ถือหุ้นบริษัท การบินกรุงเทพ สัดส่วน 92.4% และการบินกรุงเทพ ถือหุ้นในบริษัท บางกอกแอร์เวย์สโฮลดิ้งและบริษัท ครัวการบินกรุงเทพ 99%